b'\n_START_ARTICLE_\nColor Line\n_START_PARAGRAPH_\nColor Line er et norsk fergeselskap, eid av Color Group ASA som i hovedsak driver kombinerte passasjer-/bilferger fra Norge til Sverige, Danmark og Tyskland. Selskapet ble etablert i 1990, men overtatte og oppkj\xc3\xb8pte virksomheter kan f\xc3\xb8re sin historie mer enn 100 \xc3\xa5r tilbake i tid. Selskapet har ca. 3\xc2\xa0500 ansatte i fire land, av disse er over 2\xc2\xa0000 ombord p\xc3\xa5 skipene. Selskapet disponerer seks skip.\n_START_SECTION_\nHistorie\n_START_PARAGRAPH_\nColor Line ble dannet av Jahre Line og Norway Line 1991 og har de senere \xc3\xa5r overtatt selskaper og linjer som kan trekke sin historie tilbake til 1872, da en ferjeforbindelse mellom Kristiansand og Frederikshavn i Danmark  ble startet, etter at Frederikshavn hadde f\xc3\xa5tt jernbaneforbindelse \xc3\xa5ret f\xc3\xb8r. Det f\xc3\xb8rste skipet i ruten var DS \xc2\xabFrithjof\xc2\xbb. Fra 1879 ble ruten drevet av Det Stavangerske Dampskibsselskab, men i 1887 kom Christiania Kyst-Dampskibsselskab med et underbud og fikk driften; de satte inn DS \xc2\xabNyland\xc2\xbb. Overfarten tok 11 timer og ruten var sv\xc3\xa6rt attraktiv da det var korresponderende tog videre til kontinentet. Fra 1895 satte man ogs\xc3\xa5 inn DS \xc2\xabHarald Haarfager\xc2\xbb, de to fart\xc3\xb8yene betjente ruten til selskapets konkurs i 1899. Et nytt selskap ble opprettet for \xc3\xa5 drive ruten videre, A/S Christianssands Dampskibsselskab (senere KDS) tok over begge fart\xc3\xb8yene. I 1903 ble DS \xc2\xabJylland\xc2\xbb satt inn i ruten, og i 1912 ble DS \xc2\xabNyland\xc2\xbb erstattet av DS \xc2\xabSkagen\xc2\xbb. Selskapet ble i 1968 solgt til Fred. Olsen & Co.._NEWLINE_I 1961 kom ogs\xc3\xa5 linjer fra Oslo, drevet av Jahre Line med ferger til Kiel i Tyskland.\n_START_SECTION_\nDagens Color Line\n_START_PARAGRAPH_\nColor Line ble etablert i 1990 med utgangspunkt i de to Kosmos-selskapene Jahre Line og Norway Line. Samme \xc3\xa5r ble ogs\xc3\xa5 ferjeaktivitetene i Fred. Olsen Lines overtatt._NEWLINE_I 1996 solgte Olav Nils Sunde selskapet Larvik Scandi Line AS og som da tok over Larvik Line delen i selskapet som trafikkerte Larvik \xe2\x80\x93 Frederikshavn, og i 1999 tok ogs\xc3\xa5 Color Line over Scandi Line delen i Larvik Scandi Line AS og det som var igjen av selskapet, de hadde linjen som trafikkerer Sandefjord \xe2\x80\x93 Str\xc3\xb6mstad samtidig ble Olav Nils Sunde konsernsjef i Color Line. Etter overtagelsen opprettet Color Line AS datterselskapet Color Scandi Line AS som hadde ansvaret for driften og skipene p\xc3\xa5 strekkningen Sandefjord-Str\xc3\xb8mstad som varte frem til \xc3\xa5r 2001 da den ble sl\xc3\xa5tt sammen med Color Line AS._NEWLINE_I tillegg til selskapets hovedomr\xc3\xa5de som er fergedrift, drives et hotell i Skagen, Danmark. Hovedaksjon\xc3\xa6r i Color Group er Olav Nils Sunde. _NEWLINE_I 2007 transporterte selskapet 4\xc2\xa0279\xc2\xa0868 passasjerer.  De nye \xc2\xabcruisefergene\xc2\xbb MS \xc2\xabColor Fantasy\xc2\xbb og MS \xc2\xabColor Magic\xc2\xbb ble satt i drift i 2004 og 2007. MS \xc2\xabColor Magic\xc2\xbb er verdens st\xc3\xb8rste kombinerte passasjer- og roll on/roll off ferge med sine 75 156 BRT og en kapasitet p\xc3\xa5 2812 passasjerer._NEWLINE_Den 13. mars 2008 gikk jomfruturen for MS Superspeed 1, som trafikkerer ruten Kristiansand \xe2\x80\x93 Hirtshals. Skipet tilbakelegger strekningen p\xc3\xa5 3t 15min. Med skipet "Silvia Ana", som i en \xc3\xa5rrekke har g\xc3\xa5tt i trafikk mellom Kristiansand og Danmark i sommerhalv\xc3\xa5ret, var overfartstiden kun 2,5 timer. P\xc3\xa5 grunn av \xc3\xb8kte drivstoffpriser valgte Color Line imidlertid \xc3\xa5 ta dette skipet ut av drift \xe2\x80\x93 og heller satse p\xc3\xa5 en mellomting mellom de to tidligere transportl\xc3\xb8sningene "Christian IV" og "Silvia Ana". Fjord Line trafikkerer ogs\xc3\xa5 overfarten Kristiansand-Hirtshals i sommersesongen med et hurtigg\xc3\xa5ende skip. MS \xc2\xabSuperspeed 1\xc2\xbb har ikke lugarer, men forholdsvis store butikkarealer, to restauranter og \xc3\xa9n bar. S\xc3\xb8sterskipet MS \xc2\xabSuperspeed 2\xc2\xbb ble satt inn p\xc3\xa5 ruten Larvik \xe2\x80\x93 Hirtshals i juni 2008.\n_START_SECTION_\nNedleggelse og oppsigelser\n_START_PARAGRAPH_\n21. november 2007, samtidig som at det ble kjent at Color Festival var solgt, ble det ogs\xc3\xa5 kjent at ruten Bergen \xe2\x80\x93 Stavanger \xe2\x80\x93 Hirtshals ble lagt ned da MS \xc2\xabPrinsesse Ragnhild\xc2\xbb skulle flyttes over til Oslo og trafikkere ruten Oslo \xe2\x80\x93 Hirtshals.  _NEWLINE_22. april 2008 kom Color Line med en pressemelding; den gikk ut p\xc3\xa5 at den tradisjonsrike ruta mellom Oslo og Hirtshals skulle legges ned med virkning fra 6. mai samme \xc3\xa5r. MS \xc2\xabPrinsesse Ragnhild\xc2\xbb ble i oktober samme \xc3\xa5r solgt til Celebration Cruise Holdings, Nassau, Bahamas, og opererer som cruiseskip i Karibia.'